(Ortografía tradicional) Jun li cui̱nk aj José xcꞌabaꞌ Arimatea xtenamit quicuulac riqꞌuin laj Pilato chixtzꞌa̱manquil chiru nak tixqꞌue lix tzꞌejcual li Jesús re,
re tixmuk.
Laj José,
aꞌan jun reheb li nequeꞌpa̱ban re li Jesús.
Abanan incꞌaꞌ quixye xban nak quixucuac xbaneb li nequeꞌtaklan saꞌ xbe̱neb laj judío.
Laj Pilato quixye re nak ta̱ru̱k tixmuk,
ut laj José co̱ chixcꞌambal li camenak.
Laj Nicodemo li quicuulac riqꞌuin li Jesús chi kꞌek,
co̱ rochben laj José.
Quixcꞌam na oꞌcꞌa̱lak (100) libra li sununquil ban yi̱banbil riqꞌuin mirra ut áloes.
Li cuib chi cui̱nk queꞌxcꞌam lix tzꞌejcual li Jesús ut queꞌxlan riqꞌuin li cha̱bil tꞌicr lino ut queꞌxqꞌue li sununquil ban joꞌ cꞌaynakeb chi mukuc eb laj judío.
Saꞌ li naꞌajej li quiqꞌueheꞌ cuiꞌ li Jesús chiru cruz cuan jun si̱r li acui̱mk.
Aran cuan jun li mukleba̱l toj acꞌ.
Toj ma̱ ani mukbil aran.
Aran queꞌxmuk li Jesús xban nak nachꞌ cuan li naꞌajej aꞌan ut queꞌraj ru xmukbal chi junpa̱t xban nak cuulac re li hiloba̱l cutan.
Saꞌ li xbe̱n li cutan re li xama̱n nak toj ma̱jiꞌ nasake̱u co̱ lix María Magdala xtenamit saꞌ li mukleba̱l.
Nak quicuulac cuan cuiꞌ li mukleba̱l,
quixqꞌue retal nak ac isinbil chic li nimla pec li queꞌxqꞌue chire li mukleba̱l.
Co̱ saꞌ a̱nil riqꞌuin laj Simón Pedro ut riqꞌuin li jun chic xtzolom li Jesús li raro xban,
ut quixye reheb:
—Xeꞌrisi li Ka̱cuaꞌ saꞌ li mukleba̱l ut incꞌaꞌ nakanau bar ta xeꞌxqꞌue,
chan.
Co̱eb saꞌ li mukleba̱l laj Pedro rochben li jun chic xtzolom li Jesús.
Co̱eb saꞌ a̱nil xcabichaleb.
Ut lix tzolom jun chic kꞌaxal cau quia̱linac chiru laj Pedro ut aꞌan xbe̱n cua quicuulac saꞌ li mukleba̱l.
Quixcꞌutzub rib chi iloc chi saꞌ.
Quiril li tꞌicr li queꞌxlan cuiꞌ li Jesús.
Abanan incꞌaꞌ qui-oc toj chi saꞌ.
Quicuulac laj Pedro toj chi ixbej.
Ticto qui-oc chi saꞌ li mukleba̱l ut quiril li tꞌicr sokꞌso aran.
Cuan ajcuiꞌ aran li tꞌicr li queꞌxbacꞌ cuiꞌ lix jolom li Jesús.
Moco cuan ta saꞌ xya̱nk li tꞌicr.
Jalan basbo cuiꞌ xjunes.
Ut qui-oc ajcuiꞌ chi saꞌ li mukleba̱l li tzolom li quicuulac xbe̱n cua.
Quiril li tꞌicr aran ut quixpa̱b nak ac xcuacli cuiꞌchic chi yoꞌyo li Jesús.
Toj ma̱jiꞌ queꞌxtau ru chi tzꞌakal li tzꞌi̱banbil saꞌ li Santil Hu li naxye nak tento ta̱cuacli̱k cuiꞌchic chi yoꞌyo saꞌ xya̱nkeb li camenak.
Ut eb lix tzolom queꞌsukꞌi cuiꞌchic saꞌ li cab li cuanqueb cuiꞌ.
Lix María cuan chire li mukleba̱l.
Yo̱ chi ya̱bac.
Quixcꞌutzub rib chi iloc chi saꞌ li mukleba̱l.
Quiril cuib li ángel sak li rakꞌeb.
Cꞌojcꞌo̱queb aran bar quicuan cuiꞌ li Jesús.
Jun cuan saꞌ xjolom ut jun cuan chi rok.
Queꞌxye re:
—At ixk,
¿cꞌaꞌut nak yo̱cat chi ya̱bac?
— Lix María quixye reheb:
—Yo̱quin chi ya̱bac xban nak xeꞌrisi li Ka̱cuaꞌ arin ut incꞌaꞌ ninnau bar xeꞌxqꞌue.—
Saꞌ li ho̱nal aꞌan,
lix María qui-iloc chirix ut quiril li Jesús xakxo aran,
abanan incꞌaꞌ quixnau nak aꞌan ta li Jesús.
Li Jesús quixye re:
—At ixk,
¿cꞌaꞌut nak yo̱cat chi ya̱bac?
¿Ani nacasicꞌ?
chan.
Saꞌ xchꞌo̱l lix María nak aꞌan aj ilol acui̱mk ut quixye re:
—Ka̱cuaꞌ,
cui la̱at xatcꞌamoc re,
ba̱nu usilal,
ye cue bar xaqꞌue re nak tincꞌam,
chan.
Li Jesús quixye re:
—¡María!
— Quixsukꞌisi rib lix María ut quixye saꞌ ra̱tinoba̱l aj hebreo:
—Raboni.
— (Chi jalbil ru naraj naxye aj tzolonel).
Li Jesús quixye re:
—Mina̱bay.
Canabin chi xic.
Tento nak tinxic riqꞌuin lin Yucuaꞌ.
Ayu ut ye reheb lin herma̱n nak xic cue riqꞌuin lin Yucuaꞌ.
Aꞌan ajcuiꞌ le̱ yucuaꞌ la̱ex.
Aꞌan lin Dios ut aꞌan ajcuiꞌ le̱ Dios la̱ex,
chan li Jesús.
Co̱ lix María ut quixye reheb lix tzolom li Jesús nak quiril ru li Ka̱cuaꞌ Jesús ut quixye ajcuiꞌ reheb chixjunil li quiyeheꞌ re xban.